SL Uradni list Evropske unije C 223/20

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 223/10

Ta objava daje pravico do ugovora na podlagi člena 7 Uredbe (ES) št. 510/2006. Izjavo o ugovoru mora Evropska komisija prejeti v šestih mesecih od dneva te objave.

POVZETEK

UREDBA SVETA (ES) št. 510/2006

„HOPFEN AUS DER HALLERTAU“

ES-št. DE-PGI-005-0529-14.03.2006

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Bundesministerium der Justiz Naslov: Mohrenstraße 37 10117 Berlin DEUTSCHLAND Tel. +49 3020259333 Faks +49 3020258251 E-naslov: —

2. Vlagatelj:

Naziv: Hopfenpflanzerverband Hallertau e.V. Naslov: Kellerstraße 1 85283 Wolnzach DEUTSCHLAND Tel. +49 8442957200 Faks +49 8442957270 E-naslov: info@deutscher-hopfen.de Sestava: proizvajalci/predelovalci ( X ) drugo ( )

3. Vrsta proizvoda:

Hmelj, skupina 1.8: Ostali proizvodi iz Priloge I k Pogodbi.

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Hopfen aus der Hallertau“

4.2 Opis:

Botanika: Hmelj spada v družino konopljevk (Cannabinaceae) in v rod koprivovk (Urticeae). Je dvodomna rastlina, torej moški in ženski cvetovi niso na isti rastlini. Samo na ženskih rastlinah poganjajo tako imenovani hmeljevi storžki (Lupuli strobulus).

Proizvodi: V skladu z Uredbo (ES) št. 510/2006 se zahteva zaščito za označbo „Hopfens aus der Hallertau“, ki se uporablja izključno za posušene hmeljeve storžke (lupuli strobulus) ter za proizvode, ki se iz njih pridobijo s predelavo, v obliki hmeljevih briketov ali hmeljevih ekstraktov. H konvencionalnim hmeljevim proizvodom štejejo na primer briketi tipa 90 in briketi tipa 45, obogateni z lupulinom, ter hmeljev ekstrakt s CO2 in hmeljev ekstrakt z etanolom. Pri pridobivanju briketov se hmelj zmelje in oblikuje s pomočjo pritiska, pri ekstrakciji pa se s pomočjo topil, kot sta CO2 in etanol, iz briketov izločijo sestavine.

Uporaba: „Hopfen aus der Hallertau“ in proizvodi, ki se iz njega pridobijo s predelavo, se v 99 % uporabljajo pri proizvodnji piva, pri čemer grenke snovi in eterična olja vrste hmelja, pridelane na območju Hallertau, odločilno vplivajo na posebno vrednost pri varjenju piva. Na območju Hallertau, ki je največje zaključeno območje pridelave hmelja na svetu, se danes pridela približno tretjina svetovne proizvodnje hmelja. Primerno velik je tudi spekter pridelanih vrst hmelja, tako na področju grenkih vrst hmelja kot tudi na področju aromatskih vrst.

Na območju Hallertau se pridelajo na primer naslednje grenke vrste:

— Hallertauer Magnum

— Hallertauer Taurus

— Herkules

— Northern Brewer

Na območju Hallertau se pridelajo na primer naslednje aromatske vrste:

— Hallertauer Tradition

— Perle

— Spalter Select

— Saphir

— Hallertauer Mittelfrüh

— Hersbrucker Spät

4.3 Geografsko območje:

Skupno geografsko območje pridelave hmelja Hallertau zajema okrožja Eichstätt, Freising, Kehlheim, Landshut, Nürnberger Land in Pfaffenhofen.

4.4 Dokazilo o poreklu:

Zaradi obstoječega uradnega postopka označevanja za vrsto, letnik in pridelovalno območje obstaja danes v celotni proizvodni verigi od pridelave pri hmeljarjih, predelave hmelja do pivovarn zaprt sistem sledenja, ki je uradno nadzorovan. Za nadzor se za vsako stopnjo trženja in predelave izvede uradni postopek izdaje potrdil, ki ga zabeleži nadzorni organ. Po končanem obiranju hmelja se v laboratoriju analizirajo vsi deli hmelja, ki jih po izvedbi uradnega postopka označevanja prevzamejo podjetja za trženje in predelavo hmelja.

4.5 Metoda pridobivanja:

Pridelava hmelja: Hmelj z območja Hallertau se prideluje na opornem ogrodju, ki je postavljeno na pridelovalnem območju. Pomladanska dela se začnejo marca z rezanjem in napeljevanjem žice, nato sledijo privezovanje na žice, obrezovanje, zaščita rastlin in mehanska obdelava tal. Hmelj se obira konec avgusta do sredine septembra, odvisno od vrste.

Nadaljnja predelava: Da se zagotovi kakovost hmelja z območja Hallertau, ga je treba takoj po obiranju in embaliranju na prvi stopnji trženja skladiščiti na hladnem. Mednarodni trgovci s hmeljem so uredili ustrezne skladiščne zmogljivosti na pridelovalnem območju Hallertau. Po skladiščenju svežega hmelja na hladnem se hmelj z območja Hallertau predeluje v tako imenovane proizvode iz hmelja – hmeljeve brikete in ekstrakte. Pri izdelavi briketov se posušeni hmeljevi storžki najprej zmeljejo in s pomočjo pritiska stisnejo v brikete. Deloma se nastali briketi nadalje predelajo v ekstrakt, pri čemer se iz briketov ekstrahirajo sestavine.

4.6 Povezava z geografskim območjem:

Pridelava hmelja ima na območju Hallertau tradicijo več kot 1 100 let, saj se hmelj v listinah prvič omenja leta 860. Na pridelovalnem območju Hallertau so ugodne talne in podnebne razmere za pridelavo hmelja. Poseben pomen ima lega na terciarnem gričevju z debelo plastjo prsti, ki je rahla, skupaj s podnebjem brez slane od konca aprila dalje in povprečno temperaturo 7,7 °C, primerno povprečje sončnih ur v višini 1 673 ur letno in dovolj padavin v višini 816 mm letno. Mednarodni pivovarji zelo cenijo pridelovalno območje na območju Hallertau zaradi posebnih podnebnih in talnih razmer. Strokovno znanje in izkušnje, ki se je v času mnogih generacij izoblikovalo pri pridelovalcih hmelja na območju Hallertau ter stalno, strokovno posvetovanje je za pridelovanje hmelja na območju Hallertau zelo pomembno. Okoli 70 % tega hmelja se izvaža v več kot 100 držav sveta. Za večino pivovarjev po svetu je hmelj z območja Hallertau danes pojem kakovosti ter uživa velik ugled v Nemčiji in po svetu. Tudi skrbna in pazljiva predelava prispeva k dobremu glasu hmelja z območja Hallertau na mednarodnem hmeljarskem trgu. Zaradi visoke kakovosti prisegajo mnogi odjemalci na te proizvode, ki so nepogrešljivi v njihovi proizvodnji. Tradicionalna hmeljarska in ljudska praznovanja, kot je avgusta „Wolnzacher Volksfest“ ali na začetku oktobra „Mainburger Gallimarkt“, in letno izbiranje hmeljarske kraljice prispevajo k edinstvenemu šarmu pridelovalnega območja.

4.7 Nadzorni organ:

Naziv: Bayerische Landesanstalt für Landwirtschaft, Institut für Ernährungswirtschaft und Markt Naslov: Menzinger Strasse 54 80638 München DEUTSCHLAND Tel. +49 8917800333 Faks +49 8917800332 E-naslov: —

4.8 Označevanje:

—